b'\n_START_ARTICLE_\nXkcd\n_START_PARAGRAPH_\n"xkcd" on Randall Munroe loodud veebikoomiks. Koomiksi moto kirjeldab seda kui "veebikoomiksit romantikast, sarkasmist, matemaatikast ja keelest". Munroe teatab koomiksi kodulehel, et nimi "xkcd" ei ole akron\xc3\xbc\xc3\xbcm, vaid "lihtsalt s\xc3\xb5na ilma foneetilise h\xc3\xa4\xc3\xa4lduseta"._NEWLINE_Koomiksi ainestik varieerub elu- ja armastuseteemalistest m\xc3\xb5tteavaldustest matemaatiliste ja teaduslike siseringi naljadeni. M\xc3\xb5ned koomiksid sisaldavad lihtsat huumorit v\xc3\xb5i popkultuuri viiteid. Kuigi koomiksi tegelased on kriipsujukud, kujutab see vahetevahel maastikke ja keerulisi matemaatilisi mustreid, nagu fraktaale, graafikuid ja diagramme. Uusi koomikseid lisatakse kolm korda n\xc3\xa4dalas, esmasp\xc3\xa4eviti, kolmap\xc3\xa4eviti ja reedeti, kuigi m\xc3\xb5nel juhul on neid lisatud igal n\xc3\xa4dalap\xc3\xa4eval._NEWLINE_Munroe on avaldanud kaks koomiksil p\xc3\xb5hinevat raamatut. Tema 2014. aastal ilmunud raamat "Mis oleks, kui ...?: t\xc3\xb5sised teaduslikud vastused absurdsetele ja h\xc3\xbcpoteetilistele k\xc3\xbcsimustele" p\xc3\xb5hineb tema samanimelisel blogil, mis vastab lugejate ebatavalistele k\xc3\xbcsimustele r\xc3\xb5\xc3\xb5msal, kuid teaduslikult p\xc3\xb5hjendatud viisil. See raamat on ilmunud ka eesti keeles. Lehek\xc3\xbclje "Mis oleks, kui \xe2\x80\xa6?" veergu uuendatakse aeg-ajalt uute artiklitega. Tema 2015. aastal ilmunud raamat "Thing Explainer" p\xc3\xb5hineb koomiksil number 1133 ("Up Goer Five") ja seletab teaduslikke m\xc3\xb5isteid, kasutades vaid tuhandet inglise keeles k\xc3\xb5ige sagedamini kasutatavat s\xc3\xb5na.\n_START_SECTION_\nAjalugu\n_START_PARAGRAPH_\n\xc3\x95pilasena joonistas Munroe tihti oma m\xc3\xa4rkmiku servadele diagramme, kaarte ja "kriipsujukude lahinguid" ning lahendas matemaatilisi \xc3\xbclesandeid, mis tema \xc3\xb5ppetundidega seotud ei olnud. \xc3\x9clikooli l\xc3\xb5petamise ajaks olid Munroe "m\xc3\xa4rkmikuhunnikud" kasvanud liiga suureks ning ta hakkas pilte skaneerima._NEWLINE_"xkcd" sai alguse 2005. aasta septembris, kui Munroe otsustas oma kriipseldused skaneerida ja panna need oma isiklikule veebisaidile. Munroe s\xc3\xb5nul ei oma koomiksi nimi erilist t\xc3\xa4hendust ja on lihtsalt neljat\xc3\xa4heline s\xc3\xb5na ilma foneetilise h\xc3\xa4\xc3\xa4lduseta ning miski, mida ta kirjeldab kui "kallihinnalist ja hoolikalt kaitstud punkti neljat\xc3\xa4heliste s\xc3\xb5nede ruumis". 2006. aasta jaanuaris eraldati koomiks omaenda veebilehele, mis loodi koost\xc3\xb6\xc3\xb6s Derek Radtkega._NEWLINE_2007. aasta mais p\xc3\xa4lvis koomiks laialdast t\xc3\xa4helepanu, kujutades veebip\xc3\xb5hiseid kogukondi geograafilisel kujul. Erinevad veebilehed joonistati mandritena, iga\xc3\xbcks nende populaarsusele vastava suurusega ning asetatud vastavalt \xc3\xbcldisele teemale. Sellega t\xc3\xb5usis "xkcd" teisele kohale Syracuse\'i ajalehe The Post-Standard "Uue v\xc3\xbcrtsikuse" nimekirjas. Aastaks 2008 teenisid Munroe ja Radtke k\xc3\xbcllaldast elatist tuhandete "xkcd"-teemaliste T-s\xc3\xa4rkide m\xc3\xbc\xc3\xbcgiga.\n_START_SECTION_\nM\xc3\xb5jutajad\n_START_PARAGRAPH_\nMunroe on olnud ajalehekoomiksite f\xc3\xa4nn lapsep\xc3\xb5lvest saati, kirjeldades oma koomiksit kui Charles M. Schulzi "Tobukeste" mantlip\xc3\xa4rijat. M\xc3\xb5jutusele vaatamata oleks "xkcd" tehnilist ja kiiksuga huumorit ajalehtedes raske edasi anda. Munroe on \xc3\xb6elnud, et "veebikoomiksites on v\xc3\xb5imalik joonistada midagi, mis meeldib \xc3\xbchele protsendile publikust \xe2\x80\x93 \xc3\xbcks protsent Ameerika \xc3\x9chendriikidest, see on kolm miljonit inimest, mis on kokku rohkem lugejaid, kui v\xc3\xa4ikestel karikatuuridel olla v\xc3\xb5ib." Munroe on nimetanud toimetamise kontrolli vajaduse puudumist t\xc3\xa4nu interneti kergele ligip\xc3\xa4\xc3\xa4setavusele "lunastuseks".\n_START_SECTION_\nKorduvad teemad\n_START_PARAGRAPH_\nKuigi veebikoomiksil puudub konkreetne s\xc3\xbc\xc5\xbeee, leiduvad m\xc3\xb5ned korduvad teemad ja tegelased. _NEWLINE_"xkcd" korduvate teemade hulka kuuluvad "tehnoloogia, teadus, matemaatika ja suhted." "xkcd" kujutab sageli nalju, mis on seotud popkultuuriga, n\xc3\xa4iteks arvutim\xc3\xa4nguga "Guitar Hero", Facebooki, Vanilla Ice\'i ja Vikipeediaga._NEWLINE_Paljud koomiksid algavad s\xc3\xb5nadega "Minu hobi:" ja kujutavad tavaliselt mittemidagi\xc3\xbctlevat jutustajat kirjeldamas teatud t\xc3\xbc\xc3\xbcpi humoorikat v\xc3\xb5i pentsikut k\xc3\xa4itumist. Siiski ei ole k\xc3\xb5ik koomiksid m\xc3\xb5eldud olema humoorikad: sageli kujutatakse romantikat ja suhteid ning m\xc3\xb5nikord keerulisi maastikujooniseid. "xkcd" viitab sageli Munroe "kinnisideele" potentsiaalsete Velociraptori r\xc3\xbcnnakutega._NEWLINE_Isehakanud veebileht "explain xkcd" selgitab naljadega seonduvat teadust, tehnoloogiat ja \xc3\xbcldisi teadmisi. "Explain xkcd" toimetajad on andnud korduvatele tegelastele mitteametlikud nimed.\n_START_SECTION_\nRaamatud\n_START_PARAGRAPH_\n2009. aasta septembris avaldas Munroe raamatu pealkirjaga "xkcd: volume 0", mis sisaldas v\xc3\xa4ljavalitud xkcd koomikseid. K\xc3\xb5ik kirjastaja tulud annetati organisatsioonile Room to Read kirjaoskuse ja hariduse edendamiseks arengumaades. Kuus kuud p\xc3\xa4rast avaldamist oli raamatut m\xc3\xbc\xc3\xbcdud \xc3\xbcle 25 000 eksemplari. Raamatututvustusega New Yorgis ja Silicon Valleys koguti heategevuseks 32 000 dollarit, mille abil ehitati kool Laose Salavani provintsi._NEWLINE_2014. aasta 2. septembril avaldas Munroe raamatu "Mis oleks, kui ...?: t\xc3\xb5sised teaduslikud vastused absurdsetele ja h\xc3\xbcpoteetilistele k\xc3\xbcsimustele". Raamat laiendab "Mis oleks, kui ...?" ajaveebi "xkcd" kodulehel._NEWLINE_2015. aasta 24. novembril avaldas Munroe raamatu "Thing Explainer", mis p\xc3\xb5hineb koomiksil number 1133 ("Up Goer Five") ja kasutab erinevate seadmete t\xc3\xb6\xc3\xb6p\xc3\xb5him\xc3\xb5tete seletamiseks ainult tuhandet v\xc3\xb5i "k\xc3\xbcmmesadat" enimkasutatavat ingliskeelset s\xc3\xb5na.'